ตปท.โหมซื้อคืนหุ้นกลุ่มชิน
3วันทุ่มเก็บADVANC1.5พันล้านทิสโก้ชี้สัปดาห์นี้ตลาดน่าจะแกว่งตัว
29 ต.ค. 2565

3วันทุ่มเก็บADVANC1.5พันล้านทิสโก้ชี้สัปดาห์นี้ตลาดน่าจะแกว่งตัว
ต่างชาติกลับมาซื้อหนักหุ้นเครือชินฯ ADVANC นำโด่ง 1,532 ล้านบาท ตามด้วย INTUCH 
นักลงทุนต่างชาติที่พลิกกลับมามียอดซื้อหุ้นสุทธิในช่วง 3 วันทำการสุดท้ายของสัปดาห์ที่ผ่านมา รวมแล้วกว่า 1.1 หมื่นล้านบาท และซื้อหุ้นขนาดใหญ่ในทุกหมวดหลังจากที่ได้ขายหนักติดต่อกันเป็นเวลากว่า 1 เดือน 
อย่างไรก็ตาม หากพิจารณาในรายละเอียดพบว่ามียอดซื้อสุทธิผ่านไทยเอ็นวีดีอาร์ ในหุ้นบริษัท แอดวานซ์ อินโฟร์ เซอร์วิส (ADVANC) สูงสุด 1,532 ล้านบาท รองลงมาคือหุ้นบริษัท ชิน คอร์ปอเรชั่น (INTUCH) จำนวน 1,106 ล้านบาท 
ขณะเดียวกันมีแรงขายหุ้นสื่อสารตัวอื่นออกมา ไม่ว่าจะเป็นบริษัท ทรู คอร์ปอเรชั่น (TRUE) และบริษัท โทเทิ่ล แอ็คเซ็ส คอมมูนิเคชั่น (DTAC)
นอกจากนี้ ยังพบว่าซื้อสุทธิในหุ้นบริษัท ปตท. (PTT) 502 ล้านบาท และซื้อหนักในหุ้นกลุ่มธนาคารพาณิชย์ นำโดยหุ้นธนาคารกรุงเทพ (BBL) จำนวน 454 ล้านบาท ธนาคารกรุงไทย (KTB) 469 ล้านบาท ธนาคารไทยพาณิชย์ (SCB) 463 ล้านบาท บริษัท ทุนธนชาต (TCAP) 340 ล้านบาท และธนาคารกสิกรไทย (KBANK) 11 ล้านบาท 
บริษัทหลักทรัพย์ ทิสโก้ วิเคราะห์แนวโน้มตลาดหุ้นในสัปดาห์นี้ วันที่ 25 ก.ค.ว่ายังมีความกังวลมาตรการคิวอีของสหรัฐและดัชนีหุ้นฟื้นตัวเร็วเกินไป ทำให้ดัชนีหุ้นน่าจะแกว่งตัวในกรอบแนวรับระหว่าง 1,430 จุด และแนวต้านที่ 1,490 จุด โดยแนะนำให้ทยอยสะสมหุ้นพื้นฐานดีในระยะยาว เช่น บริษัท ท่าอากาศยานไทย (AOT) และบริษัท ดับบลิวเอชเอ คอร์ปอเรชั่น ( WHA)
สำหรับหุ้นเด่นในสัปดาห์นี้ ได้แก่ บริษัท บีทีเอสกรุ๊ป โฮลดิ้งส์ (BTS) ราคาเป้าหมายทางเทคนิค 8 บาท บริษัท โฮม โปรดักส์ เซ็นเตอร์ (HMPRO) ราคา 13 บาท บริษัท สามารถ ไอโมบาย (SIM) 3.80 บาท บริษัท ศรีราชาคอนสตรัคชั่น 43 บาท บริษัท ซิโนไทย เอ็นจีเนียริ่งแอนด์คอนสตรัคชั่น (STEC) 23 บาท